**D ô v o d o v á s p r á v a**

**A. Všeobecná časť**

Vláda Slovenskej republiky predkladá vládny návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (ďalej len „návrh zákona“).

Celkový objem majetku v správe dôchodkových správcovských spoločností bol na začiatku apríla 2025 na úrovni približne 16,6 mld. eur. Finančné nástroje vhodné na priame financovanie náročnejších infraštruktúrnych projektov využitím aktív v dôchodkových fondoch v regulácii absentujú. Dôchodkové správcovské spoločnosti v súčasnosti alokujú majetok dôchodkových fondov prevažne do akciových investícií, ktoré kopírujú vývoj svetovej ekonomiky (najmä nosné indexové negarantované dôchodkové fondy), pričom podstatná časť aktív dôchodkových fondov je geograficky zameraná na USA, v menšej miere na Európu alebo na vyspelé ázijské trhy. Cieľom návrhu zákona je preto presmerovať časť investícií dôchodkových fondov na Slovensko.

V nadväznosti na uvedené je účelom návrhu zákona úprava regulačného rámca v oblasti investovania majetku v dôchodkových fondoch. Dôchodkové správcovské spoločnosti by na základe predloženého návrhu mohli využiť majetok v dôchodkových fondoch na financovanie rozvoja reálnej ekonomiky pri rôznych, aj náročnejších, infraštruktúrnych projektoch na území Slovenskej republiky (napr. výstavba nehnuteľností určených na nájomné bývanie, dobudovanie alebo modernizácia verejnej dopravnej siete a energetickej siete, zelená infraštruktúra a pod.).

Návrh zákona nemá  vplyv na rozpočet verejnej správy, vplyv na podnikateľské prostredie, vplyv na informatizáciu spoločnosti, vplyv na životné prostredie, sociálne vplyvy, vplyvy na služby verejnej správy pre občana, ani vplyvy na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade aj s právom Európskej únie.

Návrh zákona nie je predmetom vnútrokomunitárneho pripomienkového konania.